เซียนให้คะแนนหุ้น5เต็ม10ปีนี้
5 เซียนให้คะแนนตลาดหุ้นปีนี้เฉลี่ย 4.8 เต็ม 10 &#8220;ก้องเกียรติ&#8221; มองหุ้นต่างประเทศน่าสนใจกว่า เอเซีย พลัส ฟันกำไรอื้อ &#8220;ศุภวุฒิ&#8221; เตือนอีก 3 ปี ฟองสบู่โลกแตกแรงกว่าเลห์แมนฯ ล้ม
19 ส.ค. 2554

5 เซียนให้คะแนนตลาดหุ้นปีนี้เฉลี่ย 4.8 เต็ม 10 “ก้องเกียรติ” มองหุ้นต่างประเทศน่าสนใจกว่า เอเซีย พลัส ฟันกำไรอื้อ “ศุภวุฒิ” เตือนอีก 3 ปี ฟองสบู่โลกแตกแรงกว่าเลห์แมนฯ ล้ม
นายก้องเกียรติ โอภาสวงการ ประธานกรรมการบริหาร บริษัทหลักทรัพย์ (บล.) เอเซีย พลัส นายศุภวุฒิ สายเชื้อ กรรมการ บริษัท ทุนภัทร นายมนตรี ศรไพศาล ประธานเจ้าหน้าที่บริหาร บล.กิมเอ็ง (ประเทศไทย) นายนิเวศน์ เหมวชิรวรากร ผู้เชี่ยวชาญหุ้น นายสมชาย ภคภาสวิวัฒน์ นักวิชาการอิสระ เปิดเผยในงานสัมมนาของมันนี่ ทอล์ก มองคล้ายกันเรื่องอัตราการเติบโตของเศรษฐกิจไทยในปีนี้ว่าจะขยายตัว 4% กำไรของบริษัทจดทะเบียน (บจ.) โต 15-20%
นายก้องเกียรติให้คะแนนตลาดหุ้นไทยในปีนี้ที่ 5 จากคะแนนเต็ม 10 และมีความเสี่ยงขาลงไม่ใช่ขึ้นอย่างเดียว และลงทุนยากกว่า 12 ปีก่อน เพราะไม่มีหุ้นไอพีโอตัวใหญ่ดึงดูดทุนต่างชาติ ทำให้ความน่าสนใจน้อยลงเมื่อเทียบกับต่างประเทศ โดยเฉพาะสหรัฐซึ่งมั่นใจว่าจะไม่เป็นภาระของโลกอีกต่อไปแล้ว รวมถึงไม่เป็นห่วงจีนเพราะเชื่อความสามารถของรัฐบาลจีน
อย่างไรก็ตาม ยังต้องจับตาปัญหายุโรปมากที่สุด รวมถึงการขึ้นดอกเบี้ยของธนาคารกลางเอเชียว่า ทันกับการดูแลเงินเฟ้อหรือไม่ หากไม่ทันจะเป็นปัจจัยลบหุ้น
ปัจจุบันหุ้นของสหรัฐถูกมากเมื่อเทียบกับภูมิภาคนี้ ปีก่อนบริษัทได้ซื้อหุ้นซิตี้แบงก์ ที่ราคา 3 เหรียญสหรัฐต่อหุ้น ตอนนี้เพิ่มเป็น 5 บาท และซื้อหุ้นแอปเปิลจาก 260 เหรียญสหรัฐ ขึ้นมาเป็น 350 เหรียญสหรัฐ เมื่อเวลาผ่านไปไม่ถึง 6 เดือน 
“แนะนำหุ้นธนาคาร น้ำมัน ซอฟท์ คอมมูนิตี้ เช่น อาหารและพลังงานทดแทน รวมถึงชิ้นส่วนรถยนต์” นายก้องเกียรติ กล่าว
นายศุภวุฒิ กล่าวว่า ให้คะแนนตลาดเพียง 4 คะแนน เพราะยังมีความเสี่ยงอยู่หากตราบใดที่ยังพิสูจน์ไม่ได้ว่าธนาคารกลางเอเชียจัดการเงินเฟ้อได้ และถ้าเศรษฐกิจสหรัฐกลับข้างจากที่ตลาดคาดการณ์
“ปัญหาของโลกคืองบดุลไม่ใช่กำไรขาดทุนดูที่จีดีพีโต เพราะสหรัฐเองมีสินทรัพย์ด้อยค่ามากในเอกชน และรัฐบาลมีหนี้มากเกินไป หนี้สินยังไม่ได้รับการแก้ไขเพียงแต่ย้ายจากภาคเอกชนไปภาครัฐ ซึ่งประเทศใหญ่ก็อาจจะมีปัญหาใน 3 ปีข้างหน้า และรุนแรงกว่าเลห์แมน บราเธอร์ส ล้มเสียอีก หากสหรัฐไม่มีวินัยการคลังและไม่แก้ปัญหาอย่างที่สถาบันจัดอันดับเตือน” นายศุภวุฒิ กล่าว 
นายมนตรี กล่าวว่า ให้ 6 คะแนน และให้เป้าหมายดัชนีปีนี้ที่ 1,234 จุด แนะนำหุ้นธนาคาร พลังงาน รับเหมาก่อสร้าง วัสดุก่อสร้าง และท่องเที่ยว 
นายสมชายให้คะแนน 6 คะแนน แนะนำสินค้าโภคภัณฑ์ บันเทิงและรถยนต์ 
ด้านนายนิเวศน์ให้เพียง 3 คะแนน ดัชนีหุ้นมีโอกาสลดลง 15% ถึงเพิ่มขึ้น 30% แนะนำให้ซื้อหุ้นที่มีกำไรดีมีเงินสดเพียงพอที่จะจ่ายเงินปันผล 4% เช่น หุ้นธนาคาร